ಕಲಿಯಲೇಬೇಕು ದೇವೇಗೌಡರ ಓದಿನ ರೀತಿ ಮಾಜಿ ಪ್ರಧಾನಿ ದಿನಚರಿ ಎಂಥವರಿಗೂ ಸ್ಫೂರ್ತಿ ಬೆಂಗಳೂರು: ಮಾಜಿ ಪ್ರಧಾನಿ ದೇವೇಗೌಡರು ಸದ್ಯ ಕರ್ನಾಟಕ ರಾಜಕರಣಿಗಳಲ್ಲಿ ಹಿರಿಯರು, ಯಾವುದೇ ಹೈ ಕಮಾಂಡ್ ಇಲ್ಲದೇ ಕರ್ನಾಟಕದಲ್ಲೇ ತನ್ನ ಪಕ್ಷ ಕಟ್ಟಿ ಬೆಳೆಸಿ ದೇಶದ ಪ್ರಧಾನಿಯಾದ ಮೊದಲ ಕನ್ನಡಿಗ. ಸುಧೀರ್ಘ ರಾಜಕೀಯ ಅನುಭವ ಪಡೆದಿರುವ ದೇವೇಗೌಡರ ಜ್ಞಾನದ ಹಸಿವು ಒಂಚೂರು ಕಮ್ಮಿಯಾಗಿಲ್ಲ. ಮಣ್ಣಿನ ಮಗನೊಬ್ಬ ದೇಶದ ಪ್ರಧಾನಿಯಾದರೂ ವಿರಮಿಸದ ಅವರು, ತಮ್ಮನ್ನು ಮತ್ತಷ್ಟು ಸಿದ್ಧಗೊಳಿಸುತ್ತಲೇ ಇದ್ದಾರೆ. ಇಂದಿಗೂ ಸತತ 45 ಗಂಟೆಗಳ ಕಾಲ ವಿವಿಧ ವಿಷಯಗಳನ್ನು ಓದುತ್ತಿರುವ ಅವರು, ಶಿರಾ ಹಾಗೂ ಆರ್.ಆರ್ನಗರ ಉಪಚುನಾವಣೆ ಬಳಿಕ ಹೊರಗೆ ಕಡಿಮೆ ಕಾಣಿಸಿಕೊಂಡರೂ.. ಮನೆಯೊಳಗೆ ತಮ್ಮ ನಿರಂತರ ಅಧ್ಯಯನ ಮುಂದುವರೆಸಿದ್ದಾರೆ. ಜೊತೆಗೆ ತಪ್ಪದೇ ಯೋಗಾಭ್ಯಾಸವನ್ನೂ ಮುಂದುವರೆಸಿದ್ದಾರೆ. ಶಿರಾ ಉಪಚುನಾವಣೆ ಸಲುವಾಗಿ ಮೂರು ತಿಂಗಳು ಅಲ್ಲೇ ಇದ್ದು, ಕ್ಷೇತ್ರದಲ್ಲೇ ಬಿರುಸಿನ ಪ್ರಚಾರದಲ್ಲಿ ಭಾಗಿಯಾಗಿದ್ದರು. ಉಪಚುನಾವಣೆ ಫಲಿತಾಂಶದ ಬಳಿಕ ಯಾವುದೇ ಸಭೆ ಸಮಾರಂಭಗಳಲ್ಲಿ ಭಾಗಿಯಾಗಿರಲಿಲ್ಲ. ಇತ್ತೀಚಿಗೆ ನಡೆದ ಜೆಡಿಎಸ್ ಹಿರಿಯ ಮುಖಂಡರ ಸಭೆಯಲ್ಲೂ ಕೂಡ ದೇವೇಗೌಡರು ಭಾಗಿಯಾಗಿರಲಿಲ್ಲ. ರಾಜ್ಯದಲ್ಲಿ ಕೊರೊನಾ ಹಾವಳಿ ಇನ್ನೂ ಸಂಪೂರ್ಣವಾಗಿ ನಿಯಂತ್ರಣಕ್ಕೆ ಬಾರದ ಹಿನ್ನೆಲೆಯಲ್ಲಿ ಅವರು ಸದ್ಯ ತಮ್ಮ ಪದ್ಮನಾಭ ನಗರದ ನಿವಾಸದಲ್ಲಿ ಅಧ್ಯಯನ ಶೀಲರಾಗಿದ್ದಾರೆ. ತಮ್ಮ 87ನೇ ವಯಸ್ಸಿನಲ್ಲೂ ಕೂಡ ಎಳೆಯರು ನಾಚುವಷ್ಟು ಆಯಕ್ಟಿವ್ ಆಗಿದ್ದಾರೆ. ಮೊದಲಿನಿಂದಲೂ ವ್ಯಾಯಾಮಗಳಲ್ಲಿ ವಿಶೇಷ ಆಸಕ್ತಿಯಿರುವ ಅವರು ಪ್ರತಿ ನಿತ್ಯಯೋಗಾಸನದಿಂದ ತಮ್ಮ ದಿನವನ್ನು ಆರಂಭಿಸುತ್ತಿದ್ದಾರೆ. ಪತ್ನಿಯೊಂದಿಗೆ ವಿಶೇಷವಾಗಿ ದೇವರ ಪೂಜೆ, ದಿನನಿತ್ಯ ಪ್ರಸಾರವಾಗುವ ಐತಿಹಾಸಿಕ ಧಾರವಾಹಿಗಳ ವೀಕ್ಷಣೆ ಮಾಡುತ್ತಿದ್ದಾರೆ. ಇನ್ನೂ ವಿಶೇಷವಾಗಿ ಈಗಾಗಲೇ ರಾಜಕೀಯ ಸೇರಿದಂತೆ ವಿವಿಧ ಕ್ಷೇತ್ರಗಳಲ್ಲಿ ಅಗಾಧ ಜ್ಞಾನ ಹೊಂದಿರುವ ಅವರು ಪುಸ್ತಕಗಳನ್ನು ಓದುದರಲ್ಲಿ ತಲ್ಲೀನರಾಗಿದ್ದಾರೆ. ಅಮೆರಿಕಾ ಮಾಜಿ ಅಧ್ಯಕ್ಷ ಒಬಾಮ ಅವರ A PROMISED LAND, ಶಿವಪುರಾಣ, ಕುಂಟಿಕಾನಮಠ ರಾಮಕೃಷ್ಣ ಭಟ್ ಅವರ ಶ್ರೀ ರಾಮ ಕಥಾ ಮಂಜರಿ ಪುಸ್ತಕಗಳ ಸಮಗ್ರ ಅಧ್ಯಯನದಲ್ಲಿ ತಮ್ಮನ್ನು ತಾವು ತೊಡಗಿಸಿಕೊಂಡಿದ್ದಾರೆ. ಒಟ್ಟಿನಲ್ಲಿ ಒಂದು ಚಿಕ್ಕ ಯಶಸ್ಸು ಸಿಕ್ಕರೂ ಅಧ್ಯಯನವನ್ನೇ ಮರೆಯುವ ಹಲವು ಜನರು ಇದ್ದಾರೆ. ಆದ್ರೆ, ತಾವು ಎಷ್ಟೇ ಎತ್ತರಕ್ಕೆ ಏರಿದ್ದರೂ ಜ್ಞಾನ ಸಂಪಾದನೆಯಲ್ಲಿ ಇನ್ನೂ ತಮ್ಮನ್ನು ತಾವು ವಿದ್ಯಾರ್ಥಿಯಂತೆಯೇ ಇಟ್ಟುಕೊಂಡಿರುವ ಹೆಚ್.ಡಿ ದೇವೇಗೌಡರು ನಿಜಕ್ಕೂ ಸ್ಫೂರ್ತಿಯ ಚಿಲುಮೆಯೇ ಸರಿ. ವಿಶೇಷ ವರದಿ ಹರೀಶ್ ಕಾಕೋಳ್, ಪೊಲಿಟಿಕಲ್ ಬ್ಯೂರೋ